Junaradalle laitettu iso kivi aiheutti huomattavat omaisuusvahingot lähijunaan keskiviikon ja torstain välisenä yönä Espoossa Leppävaaran ja Kilon välisellä rataosuudella.

– Tällainen junaliikenteeseen kohdistunut teko on erittäin vakavaa ja voi pahimmillaan aiheuttaa kuolonuhreja. Myös vahingontekijä on suuressa hengenvaarassa ollessaan rataosuudella, jossa junien nopeudet voivat olla suuriakin, kertoo rikoskomisario Petri Launiainen poliisin tiedotteessa.

(artikkeli jatkuu alla)

– Lievimmilläänkin tekijä tai tekijät joutuvat korvaamaan junalle ja raiteille aiheutuneet vahingot, jotka tässäkin tapauksessa saattavat olla kymmeniä tuhansia euroja.

Tekoa tutkitaan Espoon poliisiasemalla ja nimikkeinä ovat tällä hetkellä liikenteen häirintä ja törkeä vahingonteko.

Poliisi pyytää havaintoja mahdollisista tekijöistä, jotka ovat liikkuneet Leppävaaran ja Kilon välisen rataosuuden luona viime keskiviikon ja torstain välisenä yönä.

